การประกอบธุรกิจของแต่ละสายผลิตภัณฑ์

ลักษณะผลิตภัณฑ์หรือบริการ

  หมวดอาหารสัตว์น้ำ

ดำเนินธุรกิจผลิตและจำหน่ายอาหารสัตว์น้ำ ผลิตภัณฑ์ของบริษัทฯ ประกอบด้วย 2 สายการผลิต ได้แก่ สายการผลิตและจำหน่ายอาหารกุ้ง และสายการผลิตและจำหน่ายอาหารปลา ผลิตภัณฑ์ทั้งสองประเภทของบริษัทฯ เป็นผลิตภัณฑ์ที่มีส่วนผสมจากผลิตภัณฑ์ธรรมชาตินำมาปรุงแต่งในรูปของอาหารเม็ด โดยมีการเพิ่มวิตามินและแร่ธาตุ และผลิตตามขั้นตอนเพื่อออกจำหน่ายแก่เกษตรกร โดยมีรายละเอียดดังนี้

ผลิตและจำหน่ายอาหารกุ้ง มีผลิตภัณฑ์หลัก 3 ประเภท ได้แก่

1.  อาหารกุ้งกุลาดำ

2.  อาหารกุ้งก้ามกราม

3.  อาหารกุ้งขาวแวนนาไม

ผลิตและจำหน่ายอาหารปลา มีผลิตภัณฑ์หลัก 3 ประเภท ได้แก่

1.  อาหารปลาดุก

2.  อาหารปลานิล

3.  อาหารปลากินพืช

  โดยแต่ละสายผลิตภัณฑ์ประกอบด้วยฝ่ายการผลิต ฝ่ายบริหารวัสดุ ที่อยู่ในสายผลิตภัณฑ์ของตนเอง
  และยังมีส่วนกลางสนับสนุนในด้านต่างๆ เช่น ฝ่ายขายและฝ่ายการตลาด ฝ่ายจัดซื้อ
  ฝ่ายประกันคุณภาพ ฝ่ายเทคนิค ฝ่ายวิจัยและพัฒนา ฝ่ายทรัพยากรบุคคล และธุรการทั่วไป
  รวมถึงมีหน่วยงานตรวจสอบภายในเพื่อทำการตรวจสอบการดำเนินงานของบริษัทฯ
  อย่างสมบูรณ์เพียงพอ

หมวดอาหาร

ดำเนินธุรกิจจัดจำหน่ายอาหารสำเร็จรูปแช่แข็ง โดยมีบริษัท เอส เอ็ม พี ฟู๊ด โปรดักส์ จำกัด เป็นผู้ผลิต ซึ่งทำการจัดจำหน่ายเบื้องต้นทางช่องทางการจัดส่งตรงถึงบ้าน และจัดจำหน่ายในกูเม่ห์มาร์เก๊ต สยามพารากอน โฮมเฟรช มาร์ท เดอะมอลล์ และยูเอฟ เอ็ม ฟูจิ ซูเปอร์ เซ็นเตอร์ รายการอาหารที่ออกวางจำหน่าย มีรายละเอียดดังนี้

1.  ข้าวกะเพรากุ้งสับ

2.  เส้นจันทน์ผัดไทกุ้ง

3.  ข้าวคลุกกะปิ

4.  ข้าวผัดน้ำพริกปลาทู

5.  ข้าวต้มกุ้ง

การตลาดและภาวะการแข่งขัน

ลักษณะลูกค้าและกลุ่มลูกค้าเป้าหมาย

หมวดอาหารสัตว์น้ำ : ปัจจุบันกลุ่มลูกค้าของบริษัทฯ จะเน้นที่กลุ่มเกษตรกรผู้เพาะเลี้ยงสัตว์น้ำ
และตัวแทนจำหน่ายของบริษัทฯ ในแต่ละจังหวัด โดยบริษัทฯ
จะไม่มีนโยบายการขายให้กับลูกค้ารายใดรายหนึ่งเป็นพิเศษเพื่อเป็นการหลีกเลี่ยงการเสียลูกค้า

ปัจจุบันกลุ่มลูกค้าเป้าหมายหลักของบริษัทประกอบด้วย 2 กลุ่ม ได้แก่

  1. ตัวแทนขายในแต่ละจังหวัด ร้อยละ 60

  2. กลุ่มเกษตรกรผู้เลี้ยงสัตว์น้ำ ร้อยละ 40

หมวดอาหาร : บริษัทยังคงเน้นกลุ่มลูกค้าในเฉพาะเขตกรุงเทพมหานคร

ลักษณะการจำหน่าย

บริษัทฯ ได้กำหนดนโยบายด้านการขาย คือ จำหน่ายทั้งเงื่อนไขเงินสดและเครดิต
โดยเฉพาะเงื่อนไขเงินสดจะมีการให้ราคาส่วนลดที่จูงใจเป็นพิเศษ

การพิจารณาการให้สินเชื่อลูกค้ารายใหม่จะพิจารณาจากประวัติการชำระเงินของลูกค้าที่ผ่านมาที่มีต่อบริษัทอื่นๆ
ผลประกอบการธุรกิจของลูกค้าทั้งวงการสัตว์น้ำและธุรกิจอื่นๆ
ความน่าเชื่อถือในสังคมธุรกิจการงานและส่วนตัว ความน่าเชื่อถือของการค้ำประกัน
ความเป็นไปได้ของแผนธุรกิจและการลงทุน

สำหรับลูกค้าเก่าจะมีการพิจารณาปรับเพิ่มหรือลดวงเงินสินเชื่อของลูกค้าจากประวัติการชำระเงินเป็นหลัก
นอกจากนี้ยังพิจารณาจากผลประกอบการ ความน่าเชื่อถือของการค้ำประกัน ปริมาณการซื้อ
อายุลูกค้า นอกจากนี้บริษัทฯ
ยังมีแผนการประนอมหนี้กับลูกค้าบางรายที่ประสบปัญหาจากภัยธรรมชาติเพื่อช่วยให้ลูกค้าสามารถดำเนินธุรกิจต่อไปได้

ช่องทางการจัดจำหน่าย

หมวดอาหารสัตว์น้ำ : จำหน่ายผ่านร้านค้าตัวแทนจำหน่ายโดยร่วมกับอาหารสัตว์น้ำของบริษัทอื่นๆ
ซึ่งกระจายอยู่ทุกเขตทั่วประเทศ (ดีลเลอร์)
และจำหน่ายโดยตรงให้กับเกษตรกรที่เป็นเจ้าของฟาร์ม
หรือเกษตรกรที่รวมกลุ่มเป็นชมรมหรือสหกรณ์
อย่างไรก็ตามการจัดจำหน่ายทั้งหมดจะดำเนินการโดยผ่านศูนย์คลังสินค้าของบริษัททั้ง 10 สาขา
ที่กระจายอยู่ทั่วประเทศ

บริษัทมีสำนักงานทั้งหมดรวม 3 แห่ง และมีศูนย์การขายอาหาร 10 แห่งดังรายละเอียดต่อไปนี้

1. สำนักงานกรุงเทพฯ

เลขที่ 101/3-4 ถนนนเรศ แขวงสี่พระยา เขตบางรัก จังหวัดกรุงเทพฯ 10500

2. สำนักงานใหญ่

เลขที่ 69/5 หมู่ที่ 5 ถนนพระราม 2 (กม.71) ตำบลบางขันแตก อำเภอเมือง
จังหวัดสมุทรสงคราม 75000

3. สำนักงานเพชรบุรี และโรงงานผลิต

เลขที่ 62 หมู่ที่ 2 ถนน รพช.อู่ตะเภา ตำบลหนองชุมพล อำเภอเขาย้อย จังหวัดเพชรบุรี 76140

4. ศูนย์การขายอาหาร 11 แห่ง

  ---------------------- --------------------------------------------------
  ภาคอีสาน                ศูนย์อุบลราชธานี

  ภาคกลางและภาคตะวันออก   ศูนย์จันทบุรี ศูนย์ฉะเชิงเทรา (แปดริ้ว)

  ภาคใต้ฝั่งอ่าวไทย          ศูนย์สุราษฏร์ธานี ศูนย์เกาะยอ (สงขลา) ศูนย์ชุมพร ศูนย์หัวไทร
                         (นครศรีธรรมราช)

  ภาคใต้ฝั่งอันดามัน          ศูนย์ตะกั่วป่า (พังงา) ศูนย์สตูล ศูนย์ตรัง ศูนย์กระบี่
  ---------------------- --------------------------------------------------

หมวดอาหาร : จัดจำหน่ายโดยการส่งตรงถึงมือผู้บริโภคและส่งให้แก่ผู้ค้าปลีกในประเทศ

กลยุทธ์ทางการตลาด

บริษัทฯ เน้นทางด้านการผลิตสินค้าที่มีคุณภาพและมาตรฐานตามนโยบายของบริษัทฯ
ผลิตด้วยเครื่องจักรที่มีประสิทธิภาพและเทคโนโลยีการผลิตสินค้าที่ดี
ประกอบกับการตรวจสอบคุณภาพสินค้าทุกขั้นตอน จึงทำให้สินค้าของบริษัทฯ
ได้รับการรับรองมาตรฐานคุณภาพระดับโลก เช่น ISO 9001 : 2000, HACCP, และ GMP
รวมทั้งเน้นทางด้านการให้บริการที่คำนึงถึงความสะดวกสบายของลูกค้าเป็นหลัก โดยบริษัทฯ
มีศูนย์การจำหน่ายกระจายทั่วประเทศถึง 10
แห่งซึ่งเป็นจุดศูนย์กลางในการกระจายสินค้าให้กับเกษตรกรทั้งรายใหญ่และรายย่อยได้อย่างทั่วถึง

บริษัทฯ
มุ่งมั่นปรับปรุงและพัฒนาสินค้าให้มีคุณภาพตรงความต้องการของลูกค้ามากที่สุดเพื่อสร้างความสำเร็จให้แก่เกษตรกรผู้ใช้และตัวแทนจำหน่ายที่นำสินค้าไปขายให้แก่ลูกค้า
ขณะเดียวกันก็ได้เพิ่มผลิตภัณฑ์ให้หลากหลายเพื่อตอบสนองความต้องการของลูกค้าได้ทุกสถานการณ์โดยคำนึงถึงต้นทุนของเกษตรกรเป็นสิ่งสำคัญที่สุด
ความพอใจของลูกค้าในด้านบริการที่มีต่อเนื่องมาหลายปีทางบริษัทฯ ก็ได้รักษาจุดแข็งนี้ไว้

การจัดหาผลิตภัณฑ์หรือบริการ

การจัดหาวัตถุดิบและแหล่งที่มาของวัตถุดิบ 

วัตถุดิบที่สำคัญต่อการผลิต คือ

ปลาป่นเป็นแหล่งโปรตีนสำคัญในการผลิตอาหารสัตว์เป็นส่วนผสมมาจากปลาเป็ด
เศษปลาเล็กปลาน้อยหรือหัวปลาที่เหลือจากโรงงานทำปลากระป๋อง
ปลาป่นที่ผลิตได้จะมีคุณภาพหลากหลายดังนั้นในการซื้อขายปลาป่นจึงมีการแบ่งเกรดตามเปอร์เซนต์โปรตีนในปลาป่น

แป้งสาลีผลิตมาจากเม็ดข้าวสาลีและทำการผ่านขบวนการผลิตตามขั้นตอนจนได้เป็นแป้งสาลีที่มีคุณสมบัติตามความต้องการของผู้ใช้

กากถั่วเหลืองเป็นวัตถุดิบที่มีผลพลอยได้จากโรงงานสกัดน้ำมันถั่วเหลือง

ข้าวโพดนับเป็นพืชอาหารที่มีความสำคัญต่ออุตสาหกรรมเลี้ยงสัตว์เป็นอย่างมากเนื่องจากให้พลังงานสูง
ปริมาณการผลิตของข้าวโพดจะขึ้นอยู่กับดินฟ้าอากาศ

ตับปลาหมึกเป็นวัตถุดิบที่ต้องนำเข้าจากต่างประเทศ เป็นวัตถุดิบที่เสริมสร้างไขมันให้แก่สัตว์น้ำ
ซึ่งเป็นวัตถุดิบที่ต้องนำเข้าจากประเทศเกาหลีทั้งสิ้น
เนื่องจากประเทศไทยไม่มีวัตถุดิบที่เหมาะสมในการผลิต

ทั้งนี้วัตถุดิบในการผลิตสินค้าของบริษัทฯ จะมีแหล่งที่มาจากทั้งในและต่างประเทศ
โดยสัดส่วนของวัตถุดิบที่สั่งซื้อภายในประเทศต่อต่างประเทศเป็น 78: 22 การจัดซื้อวัตถุดิบบริษัทฯ
มีนโยบายในการซื้อเพียงพอกับความต้องการใช้เพื่อให้การผลิตเป็นไปอย่างต่อเนื่องและได้รับวัตถุดิบที่มีความสดอยู่เสมอ
รวมทั้งจะต้องซื้อให้ถูกต้องตรงกับลักษณะเฉพาะที่กำหนดโดยผู้ควบคุมสูตรอาหาร บริษัทฯ
มีการจัดซื้อทั้งโดยตรงจากผู้ผลิตและผ่านบริษัทนายหน้าเพื่อให้ได้ราคาที่เหมาะสมเมื่อเปรียบเทียบกับตลาดโดยรวม

ความผันผวนของราคาวัตถุดิบเปลี่ยนแปลงตลอดเวลา เนื่องจากปลายปี 2551
ภาวะเศรษฐกิจทั่วโลกถดถอย ส่งผลต่อเนื่องถึงปี 2552 ไม่ว่าราคาน้ำมัน
และการขาดแคลนแหล่งเพาะปลูกจากภาวะโลกร้อน ทั้งอัตราแลกเปลี่ยนที่ผันผวน
อีกทั้งวัตถุดิบยังคงนำไปใช้ผลิตเป็นพลังงานทดแทนด้วย
ส่งผลทำให้ราคาวัตถุดิบหลักของการผลิตอาหารสัตว์น้ำ ยังคงอยู่ในระดับสูง ฉะนั้น ทางบริษัทฯ
จึงต้องติดตามอย่างใกล้ชิด ด้วยความระมัดระวัง
มีการสั่งซื้อวัตถุดิบล่วงหน้าเพื่อป้องกันการขาดแคลน
และสามารถควบคุมราคาต้นทุนวัตถุดิบได้อย่างเหมาะสม

ในปี 2552 ราคาวัตถุดิบหลักของการผลิตอาหารสัตว์น้ำ ยังอยู่ในระดับราคาค่อนข้างสูง
สืบเนื่องมาจากราคาน้ำมันและจากความขาดแคลนแหล่งเพาะปลูก
เกิดเพลี้ยแป้งสีชมพูระบาดในมันสำปะหลัง
ทำให้ผลผลิตโดยรวมลดลงและไม่เพียงพอต่อความต้องการของตลาด
ข้อจำกัดทางการค้าในประเทศต่างๆ การเก็งกำไรในตลาดสินค้าล่วงหน้า
วัตถุดิบบางตัวถูกนำไปผลิตเป็นพลังงานทดแทนส่งผลให้ราคาวัตถุดิบการเกษตรยังอยู่ในราคาที่สูงอย่างต่อเนื่อง

ในปี 2553 อัตราเงินเฟ้อมีแนวโน้มปรับตัวสูงขึ้น
เนื่องจากเศรษฐกิจไทยและเศรษฐกิจโลกฟื้นตัวทำให้อุปสงค์ในการบริโภคสินค้าและบริการเพิ่มขึ้น
ซึ่งทำให้ราคาสินค้าเกษตรมีแนวโน้มปรับตัวสูงขึ้นค่อนข้างมากตามภาวะผลผลิตในประเทศผู้ผลิตรายสำคัญของโลกที่ลดลง
ส่วนราคาน้ำมันดิบและราคาสินค้าโภคภัณฑ์อื่นๆ
จะมีแนวโน้มปรับตัวสูงขึ้นในอัตราเร่งหลังจากที่เศรษฐกิจโลก
ส่งสัญญาณมีการฟื้นตัวได้อย่างชัดเจนมากขึ้น

สำหรับในด้านความสัมพันธ์กับผู้จำหน่ายวัตถุดิบนั้น หากเป็นวัตถุดิบในประเทศ บริษัทฯ
จะติดต่อกับผู้จัดจำหน่ายที่อยู่ในรายชื่อที่บริษัทฯ พิจารณาว่ามีคุณภาพและมาตราฐานที่ยอมรับได้
โดยบริษัทฯ
จะจัดซื้อกับบริษัทที่เสนอราคาต่ำที่สุดหรือราคาที่เหมาะสมเมื่อเปรียบเทียบกับราคาตลาดโดยรวม
สำหรับวัตถุดิบจากต่างประเทศจะมีการทำสัญญาซื้อล่วงหน้าประมาณ 3 เดือนและเป็นคราว ๆ ไป
โดยอาจได้รับผลกระทบบ้างหากสั่งซื้อในช่วงมรสุมซึ่งจะทำให้สินค้ามาถึงล่าช้า แต่บริษัทฯ
ได้ทำการป้องกันโดยการจัดเก็บวัตถุดิบไว้ในคลังมากกว่าปกติในช่วงดังกล่าว

หมายเหตุ ในช่วง 3 ปีที่ผ่านมา ไม่มีการจัดซื้อวัตถุดิบจากผู้จำหน่ายรายใดเกินกว่าร้อยละ 30
ของมูลค่าการจัดซื้อวัตถุดิบทั้งหมด รวมทั้งไม่มีข้อผูกพันใดๆ
ว่าจะจัดซื้อวัตถุดิบจากผู้จำหน่ายรายใดเกินกว่าร้อยละ 30 ของมูลค่าการจัดซื้อวัตถุดิบในอนาคต

การผลิต

บริษัทฯ มีโรงงานผลิตตั้งอยู่เลขที่ 62 หมู่ที่ 2 ถนน รพช.อู่ตะเภา ตำบลหนองชุมพล
อำเภอเขาย้อย จังหวัดเพชรบุรี 76140 โทรศัพท์ 0-3244-7681-8 โทรสาร 0-3244-7689
เป็นโรงงานผลิตอาหารกุ้งที่กำลังการผลิต 50,400 ตันต่อปี
และโรงงานผลิตอาหารปลาที่กำลังการผลิต 61,000 ตันต่อปี

บริษัทฯ ได้วางนโยบายการผลิตสำหรับโรงงานไว้ดังนี้

1.  ผลิตสินค้าที่มีคุณภาพและตรงกับความต้องการของลูกค้า

2.  รักษามาตรฐานการผลิตและคุณภาพให้สม่ำเสมอตามนโยบายคุณภาพของบริษัทฯ

3.  คัดเลือกวัตถุดิบที่ใหม่และมีคุณภาพดีเพื่อใช้ผลิตสินค้าให้มีสภาพสดใหม่อยู่เสมอ

4.  ใช้เทคโนโลยีที่ทันสมัยเพื่อพัฒนาระบบการผลิต

5.  ลดปริมาณการสูญเสียในกระบวนการผลิตให้มีน้อยที่สุด

6.  ใช้กำลังการผลิตให้เต็มประสิทธิภาพของเครื่องจักร

7.  ปฏิบัติตามข้อกำหนดของระบบคุณภาพ ISO 9001 : 2000, ระบบ HACCP และระบบ GMP

ตารางสรุปกำลังการผลิตและปริมาณการผลิตอาหารสัตว์น้ำ ปี 2550 ถึง ปี 2552

  ----------------------- ---------- --------- --------- --------- --------- ---------- --------- --------- ---------
                          อาหารปลา                       อาหารกุ้ง                        รวม                 

  บริษัท                    2550       2551      2552      2550      2551      2552       2550      2551      2552

  กำลังการผลิต (ตัน)         61,000     61,000    61,000    50,400    50,400    50,400     111,400   111,400   111,400

  ปริมาณการผลิตจริง (ตัน)     58,503     37,153    30,295    42,485    44,005    58,402**   100,988   81,158    88,697

  การใช้กำลังการผลิต (%)     95.90      60.90     49.66     84.30     87.31     115.88     72.44     58.22     79.62

  อัตราเพิ่มของปริมาณการผลิต   (1.75)     (36.49)   (18.46)   4.66      3.58      32.72      0.85      (19.64)   9.29
  (%)                                                                                                       

  บริษัทย่อย                                                                                                   

  กำลังการผลิต (ตัน)                                        25,000    25,000    25,000     25,000    25,000    25,000

  ปริมาณการผลิตจริง (ตัน)                                    11,494*   7,262     5,733      11,494*   7,262     5,733

  การใช้กำลังการผลิต (%)                                    45.97     29.04     22.93      45.97     29.04     22.93

  อัตราเพิ่มของปริมาณการผลิต                                  130.48    (36.81)   (21.05)    130.48    (36.81)   (21.05)
  (%)                                                                                                       

  รวมบริษัทและบริษัทย่อย                                                                                         

  กำลังการผลิต (ตัน)         61,000     61,000    61,000    75,400    75,400    75,400     136,400   136,400   136,400

  ปริมาณการผลิตจริง (ตัน)     58,503     37,153    30,295    53,979    51,267    64,135     112,482   88,420    94,430

  การใช้กำลังการผลิต (%)     95.90      60.90     49.66     71.59     68.00     85.06      82.46     53.78     69.23

  อัตราเพิ่มของปริมาณการผลิต   (1.75)     (36.49)   (18.46)   18.43     (5.02)    25.10      (7.00)    (21.39)   6.80
  (%)                                                                                                       
  ----------------------- ---------- --------- --------- --------- --------- ---------- --------- --------- ---------

* ปริมาณการผลิตรวมจำนวนผลิตอาหารกุ้งและจำนวนรับจ้างผลิตอาหารหมู

** ปริมาณการผลิตอาหารกุ้งสูงกว่ากำลังการผลิตเนื่องจากมีการปรับปรุงและติดตั้งอุปกรณ์เพิ่มเติม

การลดผลกระทบจากกระบวนการผลิตที่อาจมีผลกระทบต่อสิ่งแวดล้อม

นอกเหนือจากการให้ความสำคัญด้านคุณภาพและมาตรฐานการผลิตแล้ว บริษัทฯ
ยังให้ความสำคัญในการดูแลรักษาสิ่งแวดล้อมของโรงงานเป็นอย่างดี โดยโรงงานของบริษัทฯ
ได้ปฏิบัติตามข้อกำหนดกองตรวจโรงงานและสำนักสิ่งแวดล้อม กระทรวงอุตสาหกรรม
ตลอดมาอย่างเคร่งครัดทั้งในด้านการบำบัดกากอุตสาหกรรม การบำบัดน้ำเสียตามธรรมชาติ
รวมถึงการดำเนินงานอื่นๆ ดังนี้

-   ปรับเปลี่ยนวิธีการปฏิบัติงาน อาทิ การกรีดถุงบรรจุวัตถุดิบ จากเดิมเคยกรีดถุง
    ซึ่งถุงจะกลายเป็นขยะ เปลี่ยนมาเป็นการใช้วิธีแกะถุง
    ซึ่งจะส่งผลให้ถุงสามารถนำกลับไปใช้ใหม่ได้

-   การแยกประเภทขยะที่เกิดจากกระบวนการผลิต โดยเฉพาะขยะอันตราย(สารเคมี)
    นำไปกำจัดอย่างวิธีตามมาตรฐานกรมโรงงานอุตสาหกรรม เพื่อลดมลภาวะต่อสิ่งแวดล้อม

-   การติดตั้งถังกรองฝุ่น (Jet filter) ในกระบวนการผลิต
    เพื่อป้องกันฝุ่นฟุ้งกระจายในชั้นกระบวน ส่งผลกระทบต่อชุมชนใกล้เคียง

-   การติดตั้งระบบกำจัดกลิ่น โดยการสเปรย์น้ำเพื่อดูดซับกลิ่น และผ่านระบบลดอุณหภูมิ
    ออกปล่อยออกสู่ภายนอก

-   การปรับกระบวนการผลิตให้มีต่อเนื่อง เพื่อลดปริมาณพลังงานที่ใช้เริ่มต้นในการ warm
    เครื่องจักร

การส่งเสริมการลงทุน

บริษัทฯ ได้รับสิทธิพิเศษทางภาษีตามพระราชบัญญัติส่งเสริมการลงทุน
โดยการอนุมัติของคณะกรรมการการส่งเสริมการลงทุนตามบัตรส่งเสริมดังรายละเอียดดังนี้

1.
บริษัทฯได้รับสิทธิพิเศษทางภาษีจากคณะกรรมการส่งเสริมการลงทุนสำหรับการผลิตและจำหน่ายอาหารสัตว์น้ำ
ตามบัตรส่งเสริมการลงทุนเลขที่ 1169/2539 เมื่อวันที่ 26 กุมภาพันธ์ 2539
ภายใต้เงื่อนไขที่กำหนดบางประการ
สิทธิพิเศษดังกล่าวรวมถึงการได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมเป็นระยะเวลา
8 ปีนับแต่วันที่เริ่มมีรายได้จากการประกอบกิจการนั้น (วันที่ 19 ตุลาคม 2541)
ซึ่งสิทธิพิเศษดังกล่าวได้ครบกำหนดแล้วในปี 2549
และได้รับลดหย่อนภาษีเงินได้นิติบุคคลสำหรับกิจการที่ได้รับการส่งเสริมในอัตราร้อยละ 50
ของอัตราปกติ มีกำหนด 5 ปีนับจากวันที่พ้นกำหนดได้รับการยกเว้นภาษี
และได้รับยกเว้นภาษีเงินได้สำหรับเงินปันผลจ่ายให้แก่ผู้ถือหุ้น
ซึ่งจ่ายจากกำไรของกิจการที่ได้รับการส่งเสริมการลงทุนตลอดระยะเวลาที่ได้รับยกเว้นภาษีเงินได้นิติบุคคล

2. บริษัทฯ
ได้รับสิทธิพิเศษทางภาษีจากคณะกรรมการส่งเสริมการลงทุนสำหรับการผลิตและจำหน่ายอาหารสัตว์น้ำ
ตามบัตรส่งเสริมการลงทุนเลขที่ 1926 (2)/2547 เมื่อวันที่ 3 พฤศจิกายน 2547
ภายใต้เงื่อนไขที่กำหนดบางประการ
สิทธิพิเศษดังกล่าวรวมถึงการได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมเป็นระยะเวลา
8 ปีนับแต่วันที่เริ่มมีรายได้จากการประกอบกิจการนั้น (วันที่ 5 สิงหาคม 2548)
โดยจำนวนภาษีเงินได้นิติบุคคลที่ได้รับยกเว้นจะต้องไม่เกินมูลค่าเงินลงทุนซึ่งไม่รวมค่าที่ดินและทุนหมุนเวียนและได้รับลดหย่อนอากรขาเข้าสำหรับเครื่องจักรตามที่คณะกรรมการพิจารณาอนุมัติและได้รับยกเว้นภาษีเงินได้สำหรับเงินปันผลจ่ายให้แก่ผู้ถือหุ้น
ซึ่งจ่ายจากกำไรของกิจการที่ได้รับส่งเสริมการลงทุนตลอดระยะเวลาที่ได้รับยกเว้นภาษีเงินได้นิติบุคคล

แนวโน้มและภาวะอุตสาหกรรม

ตลาดอาหารกุ้ง

  --------------------- ------------------------- ------------------------
  ปี                     ผลผลิต (ตัน)                ปริมาณอาหาร (ตัน)

  2549                  507,184                   811,495

  2550                  447,751                   716,402

  2551                  446,330                   714,128

  2552                  540,000                   864,000

  2553*                 540,000                   864,000
  --------------------- ------------------------- ------------------------

  แหล่งที่มา : สมาคมกุ้งไทย *ตัวเลขประมาณการ

อุตสาหกรรมการเลี้ยงกุ้งในปี 2552 ที่ผ่านมา
ช่วงต้นปีประสบปัญหาโรคระบาดและสภาพอากาศที่แปรปรวนทำให้ปริมาณกุ้งที่ออกมามีจำนวนน้อย
ทำให้ราคากุ้งสูงกว่าหลายปีที่ผ่านมา
ช่วงปลายปีราคาดีขึ้นจึงป็นแรงจูงใจที่ทำให้เกษตรกรปล่อยกุ้งกันจำนวนมาก
มีปัจจัยหลายอย่างที่ทำให้ผลผลิตภายในประเทศเพิ่มขึ้น ซึ่งไม่ได้มาจากการเพิ่มพื้นที่การเลี้ยง ได้แก่

1.  ไทยมีลูกพันธุ์กุ้งที่โตเร็ว ทำให้สามารถเพิ่มรอบการผลิตกุ้งได้มากขึ้น เลี้ยงกุ้งได้ขนาดใหญ่ขึ้น
    ในขณะที่ต้นทุนการผลิตกุ้งลดลง

2.  ลูกกุ้งมีความแข็งแรงและต้านทานโรคได้ดีขึ้น
    ทำให้มีอัตรารอดสูงผลผลิตกุ้งที่ได้จึงเสียหายน้อยลง

3.  เกษตรกรผู้เลี้ยงกุ้งไทยมีความเชี่ยวชาญในการเลี้ยงกุ้ง ยิ่งเลี้ยงยิ่งเก่ง ยิ่งเลี้ยงยิ่งมีคุณภาพ
    ดังจะเห็นได้จากฟาร์มกุ้งหลายๆ ฟาร์มในประเทศไทยที่มีการพัฒนา
    ปรับปรุงจนได้รับการรับรองมาตรฐานด้านการเพาะเลี้ยงสัตว์น้ำระดับสากลมากมาย

4.  ห้องเย็นมีประสิทธิภาพการผลิตและแปรรูปสินค้ากุ้งได้ดีขึ้น
    และส่วนใหญ่หันมาผลิตสินค้าเพิ่มมูลค่า หรือที่เรียกว่า Value Added
    ที่มีมาตรฐานการผลิตเป็นที่ยอมรับในระดับสากล

รวมถึงการที่ประเทศไทยมีประวัติในเรื่องของความปลอดภัยทางอาหาร (Food Safety)
ที่ดีมากมาโดยตลอด
ประกอบกับไทยมีการเลี้ยงกุ้งที่เป็นมิตรกับสิ่งแวดล้อมทำให้ผู้บริโภคมีความมั่นใจในกระบวนการผลิต
ที่รับผิดชอบต่อสังคม
เหล่านี้คือปัจจัยที่ช่วยเกื้อหนุนทำให้สถิติตัวเลขการส่งออกกุ้งของไทยยังสดใสอยู่ได้
ท่ามกลางวิกฤติเศรษฐกิจที่ส่งผลกระทบอย่างหนักต่อเนื่องไปทั่วโลกมาตั้งแต่ต้นปีที่ผ่านมา

ผลผลิตกุ้งของไทยในปี 2552 อยู่ที่ประมาณ 540,000 ตัน คิดเป็นปริมาณการใช้อาหารกุ้งประมาณ
864,000 ตัน (อัตราแลกเนื้อ 1.6) ในขณะที่การส่งออกกุ้งไทย
แม้ปีนี้จะเป็นปีที่ทั่วโลกประสบกับวิกฤติเศรษฐกิจ แต่ปรากฏว่าไทยสามารถส่งออกกุ้งช่วงเดือน
ม.ค.-ธ.ค. 52 ได้ถึง 375,500.99 ตัน คิดเป็นมูลค่า 88,284.20 ล้านบาท
เทียบกับปีที่แล้วปริมาณส่งออกกุ้งเพิ่มขึ้น 11.96% ในขณะที่มูลค่าเพิ่มขึ้น 11.75%
(ตัวเลขมาจากสมาคมแช่เยือกแข็งแห่งประเทศไทย)

ส่วนแนวโน้มผลผลิตในปี 2553 คาดว่าจะใกล้เคียงกับปี 2552 มีผลผลิตอยู่ที่ 540,000 ตัน
และปริมาณการบริโภคอาหารกุ้งที่ 864,000 ตัน และปริมาณส่งออกที่ประมาณ 400,000 ตัน
โดยสมาคมกุ้งไทยจะขอความร่วมมือจากสมาชิกไม่ให้ขยายพื้นที่ฟาร์มเพิ่ม
เพื่อรักษาระดับราคาเอาไว้
ส่วนการแข่งขันด้านตลาดอาหารกุ้งทุกบริษัทจะเน้นไปที่ขายลูกกุ้งคู่กับอาหารกุ้งเป็นหลัก
ส่วนการทำคอนแทร็คฟาร์มมิ่งยังคงมี 2 บริษัทหลักคือ ไทยยูเนี่ยนฟีดมิลล์และเอเซี่ยนฟีด
ทั้งนี้ยังมีการส่งเสริมให้ฟาร์มเข้าระบบ ACC มากขึ้นด้วย
ทั้งมีการออกค่าใช้จ่ายให้ฟาร์มเพื่อดึงให้ฟาร์มใช้อาหาร ทั้งนี้ฟาร์มที่ผ่านระบบ ACC
และทำคอนแทร็คกับบริษัทด้วยจะมีการบวกราคากุ้งให้อีก 3 บาท/ไซส์
ส่วนการส่งออกยังคงไปตลาดหลักอย่างเช่น สหรัฐอเมริกา อาจมีปริมาณการส่งออก
ซึ่งเป็นสัดส่วนที่ลดลงจากปีที่ผ่านมาบ้าง
เนื่องจากผู้ส่งออกไทยพยายามที่จะขยายฐานตลาดไปยังประเทศอื่นๆเพิ่มมากขึ้น
โดยไม่พึ่งพาตลาดสหรัฐเพียงตลาดเดียวเหมือนเช่นที่ผ่านมา
หากดูสถิติการส่งออกกุ้งสดและกุ้งแปรรูปโดยภาพรวมแล้ว
เรามีการส่งออกไปยังสหภาพยุโรปมีปริมาณเพิ่มมากขึ้น โดยมีตลาดหลักคือ อังกฤษ สเปน
และเยอรมันนี
และเพิ่มการแปรรูปเป็นสินค้ามูลค่าเพิ่มไปยังตลาดญี่ปุ่นเนื่องจากเราได้เปรียบประเทศคู่แข่งจากการที่กรมประมงได้ทำข้อตกลงละเว้นการตรวจสอบสารตกค้าง
Oxolinic acid ที่ปลายทาง
ทำให้ผู้นำเข้าไม่ต้องเสียเวลาในการกักสินค้าไว้เพื่อรอการตรวจสอบ
และประหยัดค่าตรวจวิเคราะห์ทางห้องปฏิบัติการ
อีกทั้งประโยชน์จากข้อตกลงของการทำหุ้นส่วนเศรษฐกิจ หรือ JETPA
ขณะที่คู่แข่งอย่างอินโดนีเซียยังคงไม่ฟื้นตัวจากโรคระบาด ส่วนเวียดนาม จีน
ยังประสบกับสภาพอากาศที่เปลี่ยนไปมีปัญหากับการเลี้ยง

อย่างไรก็ตามแม้ว่าปริมาณการส่งออกของไทยจะครองความเป็นอันดับต้นๆเป็นที่ต้องการของตลาดบริโภค
อันเนื่องจากความเชื่อมั่นในระบบการตรวจสอบย้อนกลับระหว่างการผลิตได้ไปจนถึงภาคผู้เลี้ยงก็ตาม
แต่มูลค่าการส่งออกของไทยเมื่อเทียบกับปี 2552 แล้วมูลค่าจะลดลง
และหลายห้องเย็นยังต้องเพิ่มต้นทุนในการทำงานหนักมากยิ่งขึ้น เพื่อที่จะรักษาฐานตลาด
หรือลูกค้าเอาไว้ อันเนื่องมาจากข้อเรียกร้องของลูกค้าในแต่ละประเทศต่างมีมากขึ้น อาทิ

1.  ระบบมาตรฐานทั้งภาคบังคับของไทยและประเทศคู่ค้าตั้งแต่การผลิตจนถึงการส่งออก เช่น
    HACCP ISO ซึ่งกลายเป็นมาตรฐานบังคับ ส่วนมาตรฐานเรียกร้อง
    หรือมาตรฐานสมัครใจที่โรงงานต้องทำเพื่อจะขายให้กับผู้นำเข้าในสหภาพยุโรป เช่น BRC
    TESCO CARREFOUR หรือมาตรฐานของสหรัฐ ACC
    ที่ทั้งผู้เลี้ยงและผู้ส่งออกคุ้นชื่อกันมาระยะหนึ่ง

2.  มาตรการต่างๆ ซึ่งเราอาจเรียกว่ามาตรการกีดกันทางการค้าที่ไม่ใช่ภาษี
    แต่ก็เป็นการสร้างภาระให้กับโรงงานที่จะต้องมีแนวทางในการดำเนินการให้สอดคล้อง เช่น
    มาตรการที่เรียกว่า ความรับผิดชอบต่อสังคม หรือ CSR
    ที่ผู้นำเข้านำมาเป็นเงื่อนไขในการตรวจสอบก่อนตัดสินใจเลือกซื้อสินค้าจากโรงงาน
    โดยจะดูทั้งในเรื่องแรงงาน ด้านสิ่งแวดล้อม ด้านของคุณภาพชีวิตคนงาน
    ในโรงงานเรื่อยไปถึงฟาร์ม เป็นต้น

3.  พลังงานน้ำมัน ซึ่งมีราคาสูงขึ้นทุกวันทำให้ภาระต้นทุนการขนส่งสูงไปด้วย
    แม้ผู้ส่งออกจะได้มีการทำสัญญากันในเรื่องอัตราค่าระวางเรือร่วมกันตลอดปีแล้ว
    แต่เมื่อเรือแบกรับภาระต้นทุนค่าขนส่งไม่ไหวและขาดทุน ก็จะมีการเรียกเก็บส่วนต่าง
    เพื่อชดเชยภาระขาดทุนของเรือ

4.  การขาดแคลนแรงงาน
    แม้โรงงานจะมีการใช้แรงงานจากประเทศเพื่อนบ้านทดแทนแต่ก็ยังไม่เพียงพอ และในปี 2553
    นี้ สหรัฐฯซึ่งเคยเข้มงวดเรื่องแรงงานเด็ก และแรงงานบังคับมาก่อนหน้าแล้ว
    จะเปลี่ยนนโยบายมาเข้มงวดกับเรื่องการค้ามนุษย์เพิ่มมากขึ้น
    โดยเฉพาะกับโบรกเกอร์ที่จัดหาคนงาน

5.  ด้านอัตราแลกเปลี่ยนของไทย
    ซึ่งยังไม่มีความเสถียรทำให้โรงงานจะต้องแบกรับความเสี่ยงในเรื่องต้นทุนของสินค้าและการขอสินเชื่อกับธนาคาร
    ก็เป็นเรื่องที่ยากยิ่งขึ้น

ตลาดอาหารปลา

  ----------------------- ----------------------- -----------------------
  ปี                       ผลผลิต(ตัน)               ปริมาณอาหาร(ตัน)

  2549                    230,400                 391,180

  2550                    341,000                 575,085

  2551                    300,000                 504,000

  2552                    330,000                 557,000

  2553*                   340,000                 571,860
  ----------------------- ----------------------- -----------------------

  แหล่งที่มา : สมาคมผู้ผลิตอาหารสัตว์ไทย *ตัวเลขประมาณการ

ภาวะอุตสาหกรรมอาหารปลาในปี 2552 ต่อเนื่องมาจากปี 2551
ที่เกิดภาวะโรคระบาดอย่างรุนแรงในปลากระชังทำให้ปลาตายอย่างรุนแรง ช่วงต้นปี 2552
ทำให้ปลาเนื้ออย่างปลาทับทิมขาดตลาดอย่างรุนแรง ราคาปลาปรับตัวสูงขึ้นมาก ขาดแคลนลูกพันธุ์
ทำให้เกิดแรงจูงใจในการปล่อยลูกพันธุ์ปลาเพิ่มขึ้นมากแม้ว่าอัตรารอดของลูกปลาจะไม่เกิน 30%
และไม่ได้สนใจเรื่องคุณภาพลูกปลาว่าจะมาจากแหล่งไหน การขาดแคลนปลาทับทิมยังส่งผลต่อปลานิล
และปลาดุกที่มาทดแทนทำให้ปริมาณการใช้ปลาเนื้อเพิ่มขึ้นมาทดแทนได้อย่างมาก
และมีการส่งเสริมให้เกษตรกรเลี้ยงปลากระชังในบ่อดินเพื่อมาทดแทนปลาในกระชังจำนวนมาก
ทำให้ในช่วงกลางปีปลาเนื้อล้นตลาดราคาปลาลดต่ำลงมามาก เพราะเกิดภาวะเศรษฐกิจถดถอย
กำลังซื้อลดลงไปมาก ทำให้ปริมาณปลาที่ออกมามีมากกว่าความต้องการของผู้บริโภค
ทำให้การปล่อยลูกปลาทับทิมช่วงกลางปีน้อยลงไปปรับเปลี่ยนไปเลี้ยงปลานิลดำมากขึ้นเพราะเลี้ยงง่ายกว่าทำให้ช่วงปลายปีปลาทับทิมเนื้อเริ่มขาดตลาดแต่ราคาไม่สูงมากนักเพราะมีปลานิลดำมาทดแทน

ช่วงไตรมาสที่ 3 และ 4 ปริมาณปลาดุกออกมาจำนวนมากเนื่องจากการส่งเสริมของบริษัทซี.พี.
และ เบทาโกร ที่ส่งเสริมโดยครบวงจรมีลูกปลาและจับปลาคืน แต่ปริมาณมากเกินไปจนล้นตลาด
ความต้องการของผู้บริโภคลดลงไปด้วย ทำให้ราคาปลาตกต่ำจนเกษตรกรเริ่มขาดทุน
ทำให้ปลาโตเกินขนาดที่ตลาดต้องการซึ่งยังคงค้างอยู่อีกจำนวนมากไม่มีที่ขาย
ส่วนปลาหมอปีนี้เป็นปีทองของปลาหมอเพราะเหลือจำนวนผู้เลี้ยงจำนวนน้อยราย
ความต้องการปลาหมอของห้องเย็นมีมากขึ้น ลูกพันธุ์ปลาโตเร็ว
ทำให้ปริมาณปลาเนื้อไม่เพียงพอกับความต้องการ

ส่วนแนวโน้มในปี 2553 ต่อเนื่องมาจากปลายปี 2552
ปลาทับทิมเนื้อยังคงขาดตลาดต่อเนื่องเพราะยังคงเลี้ยงยากเพราะมีปลาตายอย่างต่อเนื่องตลอด
ลูกพันธุ์ปลายังไม่มีคุณภาพพอ ราคาปลายังคงไม่สูงมากนักเพราะมีปลานิลดำมาทดแทน
และปีนี้จะเกิดภาวะภัยแล้งด้วยทำให้ปริมาณปลาเนื้อคาดว่าจะมีไม่เพียงพอกับความต้องการของตลาด
ส่วนปลานิลดำจะล้นตลาดต่อเนื่องมาจากปี 2552 ที่มีการเลี้ยงกันจำนวนมากทั้งในกระชังในบ่อดิน
และในบ่อดิน ที่ได้รับการส่งเสริมจากกรมประมง ที่ตั้งเป้าว่าปี 2553 ต้องได้ 300,000 ตัน
ทั้งที่ในปี 2551และ 2552 มีปริมาณการเลี้ยงประมาณ 190,000 ตันเท่านั้น
ส่วนปลาดุกยังคงล้นตลาดต่อเนื่องมาจากปี 2552 ราคาตกต่ำระยะยาว
เพราะปลาชุดใหม่เริ่มเพาะกันแล้ว
เกษตรกรจะหันมาใช้อาหารสดกันมากขึ้นอีกและใช้อาหารราคาถูกมากขึ้นเพราะราคาปลาต่ำ
ส่วนการแข่งขันในตลาดอาหารปลายังคงเน้นเรื่องการจับปลาคืนที่จะสร้างความมั่นใจให้เกษตรกรและเน้นโปรแกรมการใช้อาหารราคาถูกก่อนช่วงต้นการเลี้ยงและช่วงก่อนจับจึงเปลี่ยนมาใช้อาหารคุณภาพสูงเพื่อสร้างเนื้อและสันปลาให้เพิ่มขึ้น